b'\n_START_ARTICLE_\nCarl Paivio\n_START_SECTION_\nMuutto Yhdysvaltoihin\n_START_PARAGRAPH_\nT\xc3\xb6ys\xc3\xa4ss\xc3\xa4 syntyneen Paivion varhaisista vuosista Suomessa ei ole tietoa, mutta vuoden 1919 oikeudenk\xc3\xa4ynniss\xc3\xa4 kertomansa mukaan h\xc3\xa4n oli saapunut Yhdysvaltojen Seattleen laittomana siirtolaisena vuonna 1915. Paivio tuli maahan suomalaisen purjealuksen miehist\xc3\xb6n j\xc3\xa4senen\xc3\xa4 Australiasta, jonne h\xc3\xa4n oli purjehtinut nelimastoparkki Fennialla. Australiaan Paivio oli saapunut ilmeisesti jo toukokuussa 1912. Oikeuden p\xc3\xb6yt\xc3\xa4kirjojen mukaan h\xc3\xa4nell\xc3\xa4 ei ollut Yhdysvaltoihin tullessaan matkustusasiakirjoja eik\xc3\xa4 passia. Seattlesta Paivio jatkoi matkaansa Oregonin osavaltion Astoriaan, jossa tuohon aikaan asui suuri m\xc3\xa4\xc3\xa4r\xc3\xa4 suomalaisia siirtolaisia. New Yorkiin h\xc3\xa4n saapui joulukuussa 1917.\n_START_SECTION_\nAnarkistinen toiminta\n_START_PARAGRAPH_\nNew Yorkissa Paivio liittyi mukaan anarkosyndikalistisen Industrial Workers of the World -ammatiliiton toimintaan. H\xc3\xa4n kuului Gust Alosen ohella IWW:n suomalaiseen Bronxin osastoon, joka muodosti liiton sis\xc3\xa4lle oman radikaalin ryhmittym\xc3\xa4ns\xc3\xa4. Se vastusti kaikkea vallan keskitt\xc3\xa4mist\xc3\xa4 ja ammattiliiton keskushallintoa sek\xc3\xa4 vaati lakkojen ja mielenosoitusten sijaan suoraa toimintaa, kuten esimerkiksi sabotaaseja. Vuonna 1919 Bronxin osasto perusti suomenkielisen Luokkataistelu-nimisen lehden, jonka p\xc3\xa4\xc3\xa4toimittajana oli Paivio ja apulaisp\xc3\xa4\xc3\xa4toimittajana Alonen._NEWLINE_Ven\xc3\xa4j\xc3\xa4ll\xc3\xa4 pari vuotta aikaisemmin tapahtuneen lokakuun vallankumouksen johdosta viranomaiset olivat alkaneet pel\xc3\xa4t\xc3\xa4 radikalismin kasvua my\xc3\xb6s Yhdysvalloissa. T\xc3\xa4m\xc3\xa4n niin sanotun \xe2\x80\x9dpunaisen uhan\xe2\x80\x9d torjumiseksi maan hallitus aloitti ty\xc3\xb6v\xc3\xa4enliikkeen toimintaa rajoittavia toimenpiteit\xc3\xa4, joita suunnattiin erityisesti anarkisteja ja kommunisteja vastaan. Niit\xc3\xa4 oli organisoimassa J. Edgar Hoover, kohteeksi joutuivat my\xc3\xb6s Luokkataistelua toimittaneet Paivio ja Alonen sek\xc3\xa4 muun muassa Minnesotan Duluthissa toiminut amerikansuomalainen Ty\xc3\xb6v\xc3\xa4en Opisto henkil\xc3\xb6kuntineen.\n_START_SECTION_\nOikeudenk\xc3\xa4ynti ja tuomio\n_START_PARAGRAPH_\nKes\xc3\xa4kuun 21. p\xc3\xa4iv\xc3\xa4n\xc3\xa4 1919 Luskin komiteaksi kutsuttu vallankumouksellista toimintaa valvonut valtion viranomainen teki ratsian Manhattanilla sijainneeseen IWW:n New Yorkin toimistoon. Sen yhteydess\xc3\xa4 takavarikoitiin muun muassa Luokkataistelu-lehden numeroita. Komitean huomion her\xc3\xa4tti maaliskuun 1919 numerossa julkaistu artikkeli, jossa kyseenalaistettiin rauhanomainen vallankumous ja kehotettiin lakkoilevia ty\xc3\xb6l\xc3\xa4isia j\xc3\xa4rjest\xc3\xa4ytym\xc3\xa4\xc3\xa4n mielenosoitusten sijaan \xe2\x80\x9dhallitsevaa luokkaa\xe2\x80\x9d vastaan suunnattuun mellakointiin. Kirjoituksessa puhuttiin my\xc3\xb6s sabotaasista. Lehdet eiv\xc3\xa4t sis\xc3\xa4lt\xc3\xa4neet mit\xc3\xa4\xc3\xa4n tietoa sen toimittajista, mutta viranomaiset p\xc3\xa4\xc3\xa4siv\xc3\xa4t lopulta Paivion ja Alosen j\xc3\xa4ljille New Yorkissa kirjapainoa pit\xc3\xa4neen Emil Kaarnan tunnistettua heid\xc3\xa4t. Alonen pid\xc3\xa4tettiin kotikaupungissaan elokuun alussa ja Detroitiin matkustanut Paivio viikkoa my\xc3\xb6hemmin._NEWLINE_Oikeudenk\xc3\xa4ynti alkoi 6. lokakuuta, ja sen aikana molemmat kielt\xc3\xa4ytyiv\xc3\xa4t kertomasta mit\xc3\xa4\xc3\xa4n, joka johtaisi IWW:n Bronxin osaston muiden j\xc3\xa4senten paljastumiseen. Tuomiot langetettiin lopulta kolme viikkoa my\xc3\xb6hemmin. Paivio ja Alonen saivat kummatkin 4\xe2\x80\x938 vuoden vankeusrangaistuksen \xe2\x80\x9drikollisesta anarkiasta\xe2\x80\x9d, jota lakitekstin mukaan oli \xe2\x80\x9dmik\xc3\xa4 tahansa doktriini, jonka mukaan hallitus pyrit\xc3\xa4\xc3\xa4n syrj\xc3\xa4ytt\xc3\xa4m\xc3\xa4\xc3\xa4n v\xc3\xa4kivalloin tai murhamalla johtavassa asemassa olevia henkil\xc3\xb6it\xc3\xa4\xe2\x80\x9d. Lakipyk\xc3\xa4l\xc3\xa4\xc3\xa4 sovellettiin nyt ensimm\xc3\xa4ist\xc3\xa4 kertaa New Yorkin osavaltion alueella, vaikka se oli astunut voimaan jo vuonna 1902 anarkisti Leon Czolgoszin murhattua presidentti William McKinleyn. Oikeuden lausunnon mukaan Paivio ja Alonen olivat vallankumoukseen yllytt\xc3\xa4vien kirjoitustensa johdosta yht\xc3\xa4 syyllisi\xc3\xa4 maanpetokseen, kuin jos he olisivat organisoineet aseellista vallankaappausta, nyt oli ehditty ottamaan ainoastaan "ensimm\xc3\xa4inen askel". Tuomari Bartow S. Weeksin mukaan oikea tuomio maanpetoksesta olisi ollut kuolemanrangaistus, mutta laki mahdollisti kuitenkin vain vankilatuomiot. Molemmat m\xc3\xa4\xc3\xa4r\xc3\xa4ttiin my\xc3\xb6s karkotettavaksi Yhdysvalloista tuomionsa k\xc3\xa4rsimisen j\xc3\xa4lkeen, mutta karkotuksia ei lopulta toimeenpantu._NEWLINE_Paivio ja Alonen eiv\xc3\xa4t oleet ainoita \xe2\x80\x9drikollisen anarkian\xe2\x80\x9d vuoksi vangittuja, vaan lain nojalla syytettiin my\xc3\xb6hemmin jopa satoja ty\xc3\xb6v\xc3\xa4enliikkeen aktiiveja. Tuomioita kuitenkin annettiin vain muutamia. Heid\xc3\xa4n avustamisekseen yhdysvaltalainen vasemmisto perusti vuonna 1920 National Defense Committee -nimisen j\xc3\xa4rjest\xc3\xb6n, joka ker\xc3\xa4si varoja vangittujen aktivistien ja heid\xc3\xa4n perheidensa tukemiseksi. J\xc3\xa4rjest\xc3\xb6 painatti muun muassa \xe2\x80\x9dNew Yorkin luokkasodan vankeja\xe2\x80\x9d kuvaavan julisteen, jossa oli Paivion ja Alosen kuvat. National Defense Committeesta muodostettiin my\xc3\xb6hemmin International Labor Defense, joka oli Kominterniin kuuluneen Kansainv\xc3\xa4lisen punaisen avun Yhdysvaltain osasto.\n_START_SECTION_\nVankilavuosien j\xc3\xa4lkeen\n_START_PARAGRAPH_\nCarl Paivio p\xc3\xa4\xc3\xa4si vankilasta vuonna 1923, jonka j\xc3\xa4lkeen h\xc3\xa4n jatkoi toimintaansa ty\xc3\xb6v\xc3\xa4enliikkeess\xc3\xa4. Paiviosta tuli 1930\xe2\x80\x931940-luvuilla yhdysvaltalaisen vasemmiston johtavia organisaattoreita, joka kiersi eri puolilla maata pit\xc3\xa4m\xc3\xa4ss\xc3\xa4 puheita ja kurssitilaisuuksia. Amerikkalaisen feministin ja kommunistijohtajan Elizabeth Gurley Flynnin muistelmateoksen mukaan Paivio kuitenkin siirtyi anarkismista kommunismiin; v\xc3\xa4itett\xc3\xa4 vahvistaa h\xc3\xa4nen my\xc3\xb6hempi aktivisminsa. Toisen maailmansodan aikana Paivio ty\xc3\xb6skenteli International Workers Order -j\xc3\xa4rjest\xc3\xb6ss\xc3\xa4, joka oli Yhdysvaltain kommunistisen puolueen alainen organisaatio. Se tarjosi j\xc3\xa4senilleen muun muassa edullisia sairausvakuutuksia sek\xc3\xa4 tuki siirtolaisten sivistys- ja kulttuuriharrastuksia. Paivio toimi my\xc3\xb6s IWO:n j\xc3\xa4senj\xc3\xa4rjest\xc3\xb6ihin lukeutuneen amerikansuomalaisen Finnish America Mutual Aid Societyn sek\xc3\xa4 Finnish Workers Federationin p\xc3\xa4\xc3\xa4sihteerin\xc3\xa4._NEWLINE_Paivio joutui 1950-luvun alussa senaattori Joseph McCarthy kommunistivainojen kohteeksi. H\xc3\xa4net otettiin kiinni maastakarkotusta varten ja pidettiin useiden kuukausien ajan siirtolaisten vastaanottokeskuksessa Ellis Islandilla. Paivio kuitenkin kuoli ennen kuin h\xc3\xa4nt\xc3\xa4 ehdittiin karkottaa.'